Мосолман булғандар араһынан ғәскәри эште үтәүселәр, ғәскәри тәртип йәки ғәҙәттәргә күрә мәрхүм музыка үә тантаналар менән оҙатылһа, беҙ мосолмандарға бының бәйләнеше юҡ. Был нәмәләр сит диндәргә хас хөкөм дә түгел, бәлки, хөкүмәттең рәсми ғәҙәттәре һәм үҙҙәренсә донъяуи бер ихтирамдары ғына. Мосолмандарға бындай вазифаны үҙ исеме менән үтәү генә тыйыла. Сөнки бындай хәлгә ниндәйҙер өмөт бағлауҙың файҙаһы юҡ. Ҡәберҙәргә сәскәләр ҡуйыу ҙа шундай уҡ иҫәпкә инә. Донъя һәм Ахирәт өсөн файҙаһы булмаған бер нәмә өсөн мал түгеүҙең Аллаһ тарафынан тыйылған исрафҡа әйләнеүе бар. Ахирәт сәфәре үҙенә хас булған рәүештә күңелдәргә нескәлек биреп, ғибрәт һәм моң ҡалдырып китә торған бер ғәмәл.